AH แนวโน้มโตดีต่อเนื่อง
คุณค่าบริษัท นักวิเคราะห์มองภาพรวมทั้งปี 2561 ยอดผลิตรถ …
24 ส.ค. 2561

คุณค่าบริษัท
นักวิเคราะห์มองภาพรวมทั้งปี 2561 ยอดผลิตรถยนต์ของไทยเติบโต 5.5% จากงวดเดียวกันของปีก่อนอยู่ที่ 2.1 ล้านคัน จากยอดขายรถยนต์ในประเทศและยอดการส่งออกรถยนต์ที่ทำได้ดีในช่วงครึ่งปีแรก
ผลดังกล่าวทำให้คาดผลประกอบการของ บริษัท อาปิโก ไฮเทค จำกัด (มหาชน) หรือ AH ยังอยู่ในทิศทางดีต่อเนื่อง จากปัจจัยหนุนยอดขายธุรกิจชิ้นส่วนรถยนต์จากคำสั่งซื้อของลูกค้าหลักที่ขยายตัวตามอุตสาหกรรม ขณะที่ธุรกิจตัวแทนจำหน่ายรถยนต์ปรับตัวดีขึ้น
ดังนั้นมีการประเมินยอดขายของ AH ปี 2561 เติบโตขึ้น 5% จากงวดเดียวกันของปีก่อน บนสมมติฐานอัตรากำไรขั้นต้นแบบ Conservative ที่ 6.5% ส่วนเรื่องผลขาดทุนของ SGAH มองว่าเป็นค่าใช้จ่าย One-time ที่ไม่น่าจะเกิดขึ้นอีก ดังนั้นเมื่อรวมกับรายได้ดอกเบี้ยรับและส่วนแบ่งกำไรจากเงินลงทุนใน SGAH ที่เข้ามาเต็มปีเชื่อว่าจะช่วยหนุนให้ผลประกอบการปี 2561 เติบโต
ขณะที่ผลการดำเนินงานงวดไตรมาส 2 สิ้นสุดวันที่ 30 มิถุนายน 2561 บริษัทมีรายได้รวมขยับขึ้นมาอยู่ที่ 4,282.56 ล้านบาท จากงวดเดียวกันของปีก่อน 3,902.71 ล้านบาท โดยรายได้ที่เพิ่มขึ้นทั้งในธุรกิจการผลิตชิ้นส่วนยานยนต์และตัวแทนจำหน่ายรถยนต์ รายได้ดอกเบี้ยรับจากเงินให้กู้แก่บริษัท SGAH ที่เพิ่มขึ้น ส่งผลให้บริษัทมีกำไรทั้งสิ้น 304.73 ล้านบาท หรือ 0.96 บาทต่อหุ้น จากงวดเดียวกันของปีก่อน 315.03 ล้านบาท หรือ 1.00 บาทต่อหุ้น
ส่วนผลการดำเนินงานงวด 6 เดือน สิ้นสุดวันที่ 30 มิถุนายน 2561 บริษัทมีรายได้รวมขยับขึ้นมาอยู่ที่ 8,744.84 ล้านบาท จากงวดเดียวกันของปีก่อน 7,848.82 ล้านบาท ส่งผลให้บริษัทมีกำไรขยับขึ้นมาอยู่ที่ 701.79 ล้านบาท หรือ 2.22 บาทต่อหุ้น จากงวดเดียวกันของปีก่อน 539.06 ล้านบาท หรือ 1.70 บาทต่อหุ้น ซึ่งยังเป็นรายได้จากการขายและบริการที่เพิ่มขึ้นจากธุรกิจหลักอย่างชัดเจน
นอกจากนี้ ทางบริษัทมีประกาศจ่ายปันผลระหว่างกาลในอัตราการจ่ายปันผลเป็นเงินสด 0.70 บาทต่อหุ้น โดยวันที่ไม่ได้รับสิทธิปันผล (ขึ้นเครื่องหมาย XD) ในวันที่ 29 สิงหาคม 2561 และวันกำหนดรายชื่อผู้มีสิทธิได้รับปันผล (Record date) วันที่ 30 สิงหาคม 2561 ส่วนวันที่จ่ายปันผล 13 กันยายน 2561
เมื่อวิเคราะห์ฐานะทางการเงินของบริษัทเพื่อนำมาเป็นหนึ่งในตัวแปรตัดสินใจในการลงทุน ก็พบว่า ฐานะทางการเงินยังอยู่ในเกณฑ์ บริษัทมีสินทรัพย์หมุนเวียน 4,625.13 ล้านบาท ขณะที่มีหนี้สินหมุนเวียน 4,811.07 ล้านบาท และเมื่อนำมาเปรียบเทียบค่า CURRENT RATIO ได้ที่ระดับ 0.96 เท่า แสดงว่าบริษัทพอมีสภาพคล่องในการบริหารจัดการ
ขณะที่ปัญหาหนี้สินของบริษัทยังไม่มีอะไรน่าเป็นห่วง เพราะไม่มีปัญหาหนี้สินมากระทบกับการดำเนินงานของบริษัทแต่อย่างใด เพราะมีหนี้สินรวม 7,545.38 ล้านบาท เทียบกับส่วนของผู้ถือหุ้น 7,674.86 ล้านบาท ได้ค่า D/E อยู่ที่ระดับ 0.98 เท่า ถือว่า ปัญหาหนี้สินยังคงรับได้อยู่เนื่องจากบริษัทมีกำไร
ในขณะเดียวกัน นักวิเคราะห์ บล.แอพเพิล เวลธ์ แนะนำ “ซื้อ” ราคาเหมาะสมที่ 48.00 บาท
…
ผู้ถือหุ้นรายใหญ่
รายชื่อกรรมการ